SKRIFTLIG FORESPØRGSEL E-1392/02

af Glenys Kinnock (PSE) til Kommissionen

(15. maj 2002)

Om: Sudan

Hvilke fremskridt er der opnået i bestræbelserne på at genoptage normale forbindelser mellem EU og Sudan? Er der nogen konkrete fremskridt i den igangværende politiske dialog med den sudanesiske regering?

Svar afgivet på Kommissionens vegne af Poul Nielson

(25. juni 2002)

Der er taget positive skridt hen imod en gradvis normalisering af relationerne mellem Sudan og EU. Fra Kommissionens side er de tre forpligtelser for 2002, som der blev indgået aftale om under EU's trojkas mission i december 2001,

blevet ført ud i praksis på følgende måde:

- forvaltningskontoret for Humanitarian Plus-programmet blev oprettet inden udgangen af januar 2002;

- brevet fra kommissionsmedlemmet med ansvar for udvikling og humanitær bistand med underretning om tildelingen under 9. Europæiske Udviklingsfond (EUF) blev overrakt Sudans præsident den 29. januar 2002, hvilket var tidligere end den dato, der var aftalt med den sudanesiske regering;

- drøftelserne med henblik på udarbejdelse af landestrategidokumentet med regeringen, det sudanesiske folks befrielsesbevægelse/befrielseshær (Sudan People's Liberation Movement/ Army (SPLM/A)) og repræsentanter for sudanesiske ikke-statslige organisationer (Nord og Syd) blev indledt i februar 2002 og skrider frem med henblik på eventuel undertegnelse ved udgangen af 2002.

Hvad angår EU's tilsagn om at opretholde kontakt på højt niveau, modtog ovennævnte kommissionsmedlem Mutrif Siddiq fra det sudanesiske udenrigsministerium, som er det sudanesiske kontaktpunkt for den politiske dialog mellem EU og Sudan i Khartoum. Mødet var en god lejlighed til en meningsudveksling om fremskridtet i dialogen mellem EU og Sudan.

Generaldirektoratet for Udvikling modtog for første gang siden afbrydelsen af samarbejdet den sudanesiske finansminister til en drøftelse af fremskridtet med udarbejdelsen af landestrategipapiret og af den økonomiske situation i landet.

Kommissionen ser positivt på disse første skridt i retning af en fornyelse af den politiske dialog med regeringen, SPLM/A og det civile samfund.

Kommissionen erindrer om, at forudsætningen for, at der kan ske en gradvis normalisering af relationerne er, at der sker fremskridt i den politiske dialog. Da der kun er gået fem måneder siden EU's trojkas mission, har EU endnu ikke vurderet den samlede proces.

Set fra Kommissionens synspunkt kan man dog pege på følgende positive skridt:

- dialogmøderne mellem regeringen og EU finder sted på regelmæssig månedlig basis, hvilket giver mulighed for en bedre meningsudveksling om de forskellige forpligtende elementer i dialogen;

- våbenhvilen i Nuba-bjergene og alle de foranstaltninger, der følger med den, navnlig det internationale overvågningssystem, er det første spæde skridt i retning af en eventuel generel våbenhvile og fredsproces;

- aftalen, der blev undertegnet af begge parter i marts 2002, om at beskytte civile, der ikke deltager i kamphandlingerne, og civile anlæg mod militære angreb;

- arbejdet i den første internationale kommission, der undersøger påstandene om slaveri og bortførelse, og dets konklusioner er et meget betydningsfuldt fremskridt i dialoge;

- endelig har regeringen, selv om den ikke har undertegnet slutdokumentet om taskforcerne, ikke lukket alle døre i den af Intergovernmental Authority on Development (IGAD) ledede fredsproces, og der er håb om, at forhandlingerne vil starte på ny i midten af juni 2002.